O‘ZBEKISTON RESPUBLIKASI ORDENLARI VA MEDALLARINING TASVIRLARI HAQIDA

O‘zbekiston Respublikasi Oliy Kengashi qaror qiladi:
 1. O‘zbekiston Respublikasi ordenlari va medallarining tasvirlarini yaratish bo‘yicha O‘zbekiston Respublikasi Oliy Kengashining Madaniyat va madaniy merosni asrash qo‘mitasi o‘tkazgan ijodiy tanlov natijalari haqidagi axborot ma’lumot uchun qabul qilinsin.
 2. O‘zbekiston Respublikasi Oliy Kengashining o‘n uchinchi sessiyasiga taqdim etilgan ordenlar tasvirlarining muqobil variantlaridan ko‘pchilik deputatlar tomonidan ma’qullangan quyidagi tasvirlar asos uchun qabul qilinsin:
 “O‘zbekiston Qahramoni” ordeni — tasvir muallifi R. Dadulagov;
 “Mustaqillik” ordeni — tasvir muallifi Z. Turdaliyeva;
 “Mardlik” ordeni — tasvir muallifi A. Mamajonov.
 3. Mehnatdagi shuhrat uchun beriladigan davlat mukofoti sifatida “Shuhrat” medali va jangovor shuhrat uchun beriladigan davlat mukofoti sifatida “Jasorat” medali ta’sis etish nazarda tutilsin.
 “Shuhrat” va “Jasorat” medallari uchun A. Mamajonovning “Shuhrat” medaliga chizgan tasvirining birinchi va ikkinchi variantlari asos tarzida qabul qilinsin.
 4. Asos uchun qabul qilingan orden va medallar tasvirlari matbuotda keng jamoatchilik muhokamasiga qo‘yilsin. O‘zbekiston Respublikasi Oliy Kengashining o‘n uchinchi sessiyasida xalq deputatlari bildirgan fikr-mulohazalar va keng jamoatchilikning istak-xohishlarini hisobga olgan holda tasvirlar takomillashtirilib, O‘zbekiston Respublikasi ordenlari va medallari to‘g‘risidagi qonun loyihalari bilan O‘zbekiston Respublikasi Oliy Kengashining navbatdagi sessiyasiga kiritilsin.